עכרמה צברי

עכרמה סעיד עבדאללה צברי (בערבית عكرمة سعيد عبد الله صبري; נהגה: עִיכְּרִימַה; נולד ב-1939) הוא איש דת מוסלמי שכיהן כמופתי של ירושלים בין השנים 1994–2006.

==ביוגרפיה==
צברי למד באוניברסיטת אל-אזהר בקהיר, שם קיבל תואר דוקטור. ב-1994, לאחר מותו של סולימאן ג'עברי, מונה צברי על ידי יאסר ערפאת למופתי של ירושלים ושימש למעשה גם כסמכות הדתית העליונה ברשות הפלסטינית. תפקידו הוגדר באופן רשמי כ"מופתי ירושלים ופלסטין". במקביל אליו מינה חוסיין, מלך ירדן את עבד אל-קאדר עאבדין לאותו תפקיד, וזאת על רקע המחלוקת בין ירדן לרשות הפלסטינית על השליטה במקומות הקדושים בירושלים. זמן קצר כיהנו שניהם במקביל, אך בהדרגה דחקו אנשיו של צברי את אנשיו של עאבדין מתפקידיהם, וב-1998, לאחר פרישתו לגמלאות של עבאדין, השתלט צברי על מוסדות הווקף באופן סופי והפך למופתי יחיד בירושלים.

ב-2006 פוטר צברי על ידי יורשו של ערפאת, מחמוד עבאס, ובמקומו מונה השייח' מוחמד אחמד חוסיין. לאחר פיטוריו שימש צברי דרשן במסגד אל-אקצא וראש המועצה המוסלמית העליונה.

==עמדות אנטישמיות והסתה לאלימות וטרור==
בתקופת האינתיפאדה השנייה הביע צברי תמיכה בפיגועי התאבדות שבוצעו נגד אזרחים ישראלים ב-2001 נחקר במשטרה בעקבות פגישתו בביירות עם מנהיג חזבאללה, חסן נסראללה. במסגרת תפקידו כסמכות הדתית העליונה ברשות הפלסטינית אישר צברי את הוצאתם להורג של פלסטינים שהורשעו בעבירות שונות.

ב-2002 פרסם ספרון בשם "פלסטין – האדם והאדמה" בהוצאת "מרכז ההסברה הערבי". הספרון, שכלל מוטיבים אנטישמיים השאובים מ"הפרוטוקולים של זקני ציון", שלל את זכותם ההיסטורית של היהודים על ארץ ישראל ועל ירושלים וערער על הלגיטימיות לקיומה של מדינת ישראל. על דברים ברוח זו חזר פעמים רבות בראיונות ובדרשות.

השייח' צברי הביע פעמים רבות התנגדות לפעולות שונות של ממשלת ישראל במזרח ירושלים. בין השאר פרסם פסק הלכה לפיו אסור לפלסטינים לקבל אזרחות ישראלית, ופעל יחד עם השייח' ראאד סלאח נגד פעולותיה של ישראל לשיפוץ שער המוגרבים, שבה ראה "התקפה על הווקף האסלאמי, על מסגד אל-אקצא, ועל המורשת והתרבות של ירושלים".

בשנת 2007 נאסרה כניסתו להולנד בשל עמדותיו הרדיקליות נגד ישראל.

ביולי 2017, לאחר הפיגוע בהר הבית, התקינה משטרת ישראל מגנומטרים בכניסות להר הבית. צברי היה בין האוסרים על כניסת מוסלמים להר כל עוד הבידוק הביטחוני נמשך.

צברי נמנה עם חברי מועצת הנאמנים של קואליציית הצדקה, ארגון גג בראשותו של השייח' יוסוף אל-קרדאווי המרכז העברת תרומות מרחבי העולם לתנועת חמאס.

באפריל 2022 השתתף צברי בוועידה לרגל "יום אלקודס" האיראני לצידם של מנהיג חזבאללה חסן נסראללה, מנהיג חמאס אסמאעיל הנייה, מנהיג הג'יהאד האסלאמי הפלסטיני, החזית העממית ודוברים נוספים בקריאה להשמדת ישראל<ref></ref>. באפריל 2023 השתתף צברי בוועידה זהה.

באוקטובר 2022 ערך ביקור בביתו של פתחי חזאם, אביו של המחבל מהפיגוע בדיזנגוף, בו שיבח את האב על הגיבוי שנתן לבנו השהיד<ref></ref>. לאחר זמן קצר ערך ביקור תנחומים נוסף בביתו של עודאי תמימי המחבל שביצע את הפיגוע במחסום שועפאט ואת ניסיון הפיגוע בכניסה למעלה אדומים. בביקור זה הוסיף צברי להלל את מעלתו של השהיד ואמר שאילו אנשים היו יודעים את מעלתו היו פונים גם הם לדרך זו. בעקבות דברים אלו פנו מספר ארגוני ימין ובהם ארגון לביא בדרישה לפתוח בחקירה להסתה לטרור כנגד צברי<ref></ref>.

באוגוסט 2024 לאחר חיסולו של איסמאיל הנייה, צברי ספד לו במסגד הר הבית תוך כדי שהמאמינים צועקים ״בדם נפדה את השהיד״, המשטרה פתחה בחקירה. בנוסף, בעקבות כך, שר הפנים הודיע כי בכוונתו לשלול את רישיון הקבע שלו<ref></ref>.

== ראו גם ==
* עידוד טרור על ידי הרשות הפלסטינית

==קישורים חיצוניים==

* 
* [http://www.memri.org.il/cgi-webaxy/sal/sal.pl?lang=he&ID=107345_memri&dbid=articles&act=show3&dataid=263 "מופתי ירושלים ופלסטין" מטעם הרש"פ על האינתיפאדה והסכסוך], באתר ממרי, 4 בנובמבר 2000

==הערות שוליים==

קטגוריה:פלסטינים
קטגוריה:המופתים של ירושלים
קטגוריה:הרובע המוסלמי: אישים
קטגוריה:בוגרי אל-אזהר
קטגוריה:בוגרי אוניברסיטת א-נג'אח
קטגוריה:מכחישי שואה
קטגוריה:פלסטינים שנולדו ב-1939